CELEX: C2007/269/58
Language: lv
Date: 2007-11-10 00:00:00
Title: Lieta C-406/07: Prasība, kas celta 2007. gada 4. septembrī — Eiropas Kopienu Komisija/Grieķijas Republika

10.11.2007   
            
            
               LV
            
            
               Eiropas Savienības Oficiālais Vēstnesis
            
            
               C 269/34
            
         Prasība, kas celta 2007. gada 4. septembrī — Eiropas Kopienu Komisija/Grieķijas Republika
   (Lieta C-406/07)
   (2007/C 269/58)
   Tiesvedības valoda — grieķu
   Lietas dalībnieki
   
      Prasītāja: Eiropas Kopienu Komisija (pārstāvis — D. Triandafillou)
   
      Atbildētāja: Grieķijas Republika
   Prasītājas prasījumi:
   
               —
            
            
               atzīt, ka Grieķijas Republika nav izpildījusi:
               
                           a)
                        
                        
                           pienākumus, kas tai ir uzlikti saskaņā ar EKL 56. un 43. pantu un EEZ nolīguma 40. un 31. pantu, jo tā ārvalstu izcelsmes dividendēm piemēro nodokļu režīmu, kas ir nelabvēlīgāks nekā Grieķijas izcelsmes dividendēm piemērojamais režīms;
                        
                     
                           b)
                        
                        
                           pienākumus, kas tai ir uzlikti saskaņā ar EKL 43. pantu un EEZ nolīguma 31. pantu, atstājot spēkā Ienākuma nodokļa kodeksa (Likums 2238/1994 — redakcijā, kas pēdējo reizi grozīta ar Likumu 3296/2004) noteikumus, saskaņā ar kuriem ārvalstu līgumsabiedrībām Grieķijā ir uzlikta smagāka nodokļu nasta nekā vietējām līgumsabiedrībām;
                        
                     
         
               —
            
            
               piespriest Grieķijas Republikai atlīdzināt tiesāšanās izdevumus.
            
         Pamati un galvenie argumenti
   Komisija uzskata, ka dalībvalstis nevar uzlikt ārvalstu izcelsmes dividendēm augstāku nodokli nekā to nodokli, kas tiek uzlikts Grieķijas izcelsmes dividendēm.
   Grieķijas nodokļu tiesiskajā regulējumā paredzētā atbrīvojuma no nodokļa mērķis ir novērst nodokļu dubulto uzlikšanu sabiedrības ienākumiem, kas ir izmaksāti akcionāriem, bet šo atbrīvojumu piemēro vienīgi Grieķijas izcelsmes dividendēm.
   Līdz ar to Grieķijas nodokļu tiesiskā regulējuma sekas ir tādas, ka personas, kas ir nodokļu maksātāji Grieķijā, tiek atturētas ieguldīt savu kapitālu sabiedrībās, kas ir dibinātas citā dalībvalstī.
   Tāpat Grieķijas nodokļu tiesiskais regulējums ierobežo citās dalībvalstīs dibinātas sabiedrības, jo ar šo tiesisko regulējumu šīm sabiedrībām tiek traucēts iegūt kapitālu Grieķijā.
   Tā kā ienākumiem no ārvalsts izcelsmes kapitāla tiek piemērots nelabvēlīgāks nodokļu režīms nekā Grieķijā dibinātu sabiedrību izmaksātajām dividendēm, Grieķijā rezidējošiem investoriem citās dalībvalstīs dibinātu sabiedrību akcijas ir mazāk pievilcīgas nekā to sabiedrību akcijas, kuras ir reģistrētas Grieķijā.
   No iepriekš minētā izriet, ka tādi tiesību noteikumi kā šajā lietā izskatāmie ir ierobežojumi kapitāla brīvai kustībai, kurus principā aizliedz EKL 56. pants.
   Attiecībā uz personām, kas maksā visus nodokļus Grieķijā un kuru īpašumā ir ārvalstu akcijas, kas tām ļauj reāli ietekmēt sabiedrības lēmumus un vadīt tās darbības, runa ir arī par ierobežojumu brīvībai veikt uzņēmējdarbību, ko aizliedz EKL 43. pants.